બરાબર સાડા નવ વાગ્યે કાર્યક્રમની શરૂઆત થઈ. પાલનપુરના ‘અભિષેક ગ્રુપ’ના બાળકોએ પ્રાર્થનાથી પ્રારંભ કર્યો. ત્યારબાદ વડગામની બાળાઓ દ્વારા ‘સ્વાગત ગીત’ રજૂ કરવામાં આવ્યું. તેઓની પ્રસ્તુતિમાં વિશેષતા એ રહી કે સંગીતના વાજિંત્રોનું સંચાલન પણ નાનકડા બાળકલાકારોએ જ કર્યું હતું. શ્રી નિતિનભાઈ અને તેમના સાથીઓ દ્વારા તમામ આમંત્રિતોનું પુષ્પગુચ્છથી સ્વાગત કરવામાં આવ્યું અને ત્યારબાદ ડૉ. પ્રણવભાઈ જોશીપુરાએ કાર્યક્રમનું સંચાલન સંભાળી લેતાં વાંચનશિબિરનો પ્રારંભ કર્યો હતો. તેમણે બાળકોને વાંચન અને સાહિત્યની જરૂરિયાત સમજાવી હતી. સમગ્ર કાર્યક્રમની રૂપરેખા આપતાં તેમણે તમામ બાળકોને રસપૂર્વક વાંચવાની કળા વિશે વાત કરી હતી.